At hæve de såkaldte lommepenge for au pairer i Danmark fra 3.250 kroner til 4.000 kroner om måneden er ikke umiddelbart et forslag, som Konservative umiddelbart bakker op om.

Det siger Mai Mercado, der er børne- og familieordfører for partiet.

»Jeg er aldrig begejstret, når man gør det dyrere for børnefamilierne. Det vil man gøre, hvis man hæver lommepengebeløbet,« siger hun.

I sidste uge begyndte forhandlinger om au pair-ordningen, der hører under beskæftigelsesminister Mette Frederiksens (S) område. Ministeren er kommet med en række forslag til, hvordan ordningen kan ændres – blandt andet en forhøjelse af lommepengene.

Ved at hæve lommepengene vil au pairer i Danmark, der ofte er kvinder fra Filippinerne, opnå en løn på næsten 60 kroner i timen, viser et notat fra Beskæftigelsesministeriet.

LA ønsker mere frihed

Merete Riisager, der er ordfører på området for Liberal Alliance, vil dog foretrække, at familierne har »mere frihed« til selv at bestemme lommepengebeløbet.

Mai Mercado, børne- og familieordfører for Konservative. Tor Birk Trads

»Der er jo også rigtig mange familier, der i dag giver mere end mindstebeløbet,« siger Merete Riisager og tilføjer:

»Så umiddelbart vil vi altså gerne have mere fleksibilitet, men vi lader os ikke afskrække af beløbet.«

Mai Mercado peger på, at man i Sverige giver cirka 3.050 kroner til en au pair i lommepenge, mens man i Norge giver cirka 4.900 kroner. Hun mener derfor, at Danmark ligger på et godt placeret niveau mellem de to nordiske lande.

Beskæftigelsesminister Mette Frederiksen foreslår også, at en au pair får ret til holde fri på danske helligdage. Til det forslag siger Mai Mercado, at det er vigtigt at se på forholdene for de familier, der har au pairs.

»Rigtig mange er til konfirmationer på store bededag og kunne måske godt bruge au pair-hjælp den dag.«

Hun mener også, at forslaget om at lade au pairerne holde fri på helligdage kan blive en ulempe for den enkelte au pair.

»Det kan jo godt være, at man hellere vil have fri en anden dag, end den dag hvor der lige er helligdag. Dermed kan det blive en hæmsko og hverken en god løsning for familierne eller deres au pair,« siger Mai Mercado.

Merete Riisager mener, at det er vigtigt, at au pairerne har ret til sammenhængende fridage og ferie. Men hun er bekymret for forslaget om at give dem ret til at holde fri på helligdage:

»Jeg synes ikke, at det er en god idé at gøre det krakilsk og bureaukratisk,« siger hun.

»I dag vil det tit være sådan, at hvis en familie har stort behov for, at en au pair løser en opgave på en helligdag, så bytter man den dag til en anden dag – og så kan man jo i al fredsommelighed gøre det sådan. Det er vigtigt, at den fleksibilitet ikke kuldsejler,« siger hun.

EL: En tjener koster

Enhedslistens politiske ordfører, Johanne Schmidt-Nielsen, så helst au pair-ordningen afskaffet, men vil arbejde for en lønforhøjelse og ret til fri på helligdage.

»Det er direkte pinligt, at der er voksne kvinder, der stryger, laver mad, henter børn og gør rent 30 timer om ugen for 3.250 kroner plus kost og logi,« siger hun og tilføjer:

»Hvis man gerne vil have en tjener, så må man betale det, en tjener koster – frem for at importere en kvinde fra Filippinerne og kalde det kulturudveksling.«

»Det minder om gamle dage, hvor overklassen havde ret til tyende, der stod til rådighed dag og nat for at opvarte og servicere dem. Tyende, der stort set ingen rettigheder havde og i øvrigt fik en løn, som man knap kan tillade sig at kalde en løn,« siger hun.

Venstres ordfører på området, Louise Schack Elholm, oplyser, at partiet endnu ikke har taget stilling til forslagene.